espanjalainen suomenkielinen lehtiMalline:SHORTDESC:espanjalainen suomenkielinen lehti
**Fuengirola.fi** (joskus myös **Fuengirola-lehti**) on Espanjan Aurinkorannikolla ilmestyvä suomenkielinen ilmaisjakelulehti. Lehti ilmestyy viikoittain ja kertoo Aurinkorannikon suomalaisiin vaikuttavista asioista. Lehteä jaetaan 150 jakelupisteessä ja sen levikki on noin 10 000. Fuengirola.fi-lehden päätoimittaja on mm. Jyrki-ohjelman juontajana aiemmin toiminut Antti Pekkarinen.

Fuengirola.fi ei ole Julkisen sanan neuvoston jäsen.

Mika Aaltola -kohu
------------------

Lokakuussa 2023 Ulkopoliittisen instituutin johtaja, presidenttiehdokas Mika Aaltola vihjaili Journalisti-lehden haastattelussa suomalaisten tiedotusvälineiden myyneen hänelle mainostilaa vastineeksi journalistisesta sisällöstä. "Mediat soittavat, onko meillä rahkeita mainostilan hankkimiseen. Aika selvästi tuodaan esille, että se tuo myös muuta näkyvyyttä lehdessä tai kanavalla", Aaltola kertoi. Hän ei selventänyt, mistä lehdistä hän puhui.

Aaltolan syytöksiä pidettiin vakavina. Muun muassa Päätoimittajien yhdistyksen puheenjohtaja Jouni Kemppainen toivoi Aaltolalta perusteluja ja asian yksilöimistä. Julkisen sanan neuvoston puheenjohtaja Eero Hyvösen mukaan JSN:lle ei oltu kanneltu mainostilan ja journalistisen sisällön koplauksista, jotka olisivat koskeneet valtakunnallista tai maakunnallista uutismediaa.

SDP:n pää-äänenkannattaja Demokraatti haastatteli Aaltolaa, joka antoi todisteita väitteilleen. Hänen kampanjansa jakoi Demokraatille "eräästä paikallisesta lehdestä" tulleen sähköpostivastauksen, jossa Aaltolan mukaan oli sanottu, että "mieluusti voisimme tehdä jonkinlaisen yhteistyödiilin, joka sisältää sekä ilmoituksia että journalistista sisältöä."

Seuraavana päivänä Demokraatti paljasti Aaltolan kampanjan näyttämän sähköpostin takana olevan Fuengirola.fi-lehti. Päätoimittaja Antti Pekkarinen myönsi vastanneensa "ehkä vähän huonoilla sanankäänteillä" Aaltolan kampanjan sähköpostiin, jossa tiedusteltiin jutunteko-mahdollisuutta. Pekkarinen kertoi Helsingin Sanomille vastanneensa Aaltolan kampanjalle, että "politiikka on meille kaupallista, kun olisi pitänyt kirjoittaa, että poliittinen mainonta on meille aina kaupallista".

Fuengirola.fi-lehdelle ei seurannut kohusta seurauksia, sillä se ei ole Julkisen sanan neuvoston eikä espanjalaisen median itsesääntelyelimen jäsen.

Lähteet
-------

1. 1 2 3  Media | Mistä Fuengirola-lehden ja Mika Aaltolan tiimin viestinvaihdossa oli kyse? Päätoimittaja vastaa *Helsingin Sanomat*.  26.10.2023. Viitattu 12.11.2023.
2. ↑  Uutiset | Fuengirola.fi *fuengirola.fi*. Viitattu 12.11.2023.
3. ↑  Manu Marttinen: Mika Aaltola vihjailee kirjassaan median epäluotettavuudesta - "Ehkä ne ovat ihan varteenotettaviakin havaintoja" *Journalisti*.  20.10.2023. Viitattu 12.11.2023.
4. 1 2  Mika Aaltola avaa nyt kohun synnyttäneitä väitteitään – lyö todisteen pöytään *demokraatti.fi*.  24.10.2023. Viitattu 12.11.2023.
5. ↑  Mika Aaltolalle mainoskoplausta ehdottanut paikallismedia löytyi: myynyt ilmoitustilaa myös Rehnin kampanjalle *demokraatti.fi*.  25.10.2023. Viitattu 12.11.2023.
6. ↑  Demokraatti: Nyt löytyi lehti, josta Mika Aaltola esitti kovan väitteen – Näin päätoimittaja selittää *www.iltalehti.fi*. Viitattu 12.11.2023.

Aiheesta muualla
----------------

* Fuengirola.fi-lehden näköislehtiarkisto

* Kuvia tai muita tiedostoja aiheesta **Fuengirola.fi** Wikimedia Commonsissa